33. schôdza NR SR - 15.deň - A. dopoludnia
Dátum: 2025-04-16
Poslanec: Matovič, Igor (SLOVENSKO)
Druh vystúpenia: Vystúpenie v rozprave

31. Kolegovia, kolegyne, tak to nejako vyšlo, že na záver tejto schôdze, lebo teda počul som, že dnes ju chcete zarezať a že rovno o jedenástej chcete si dať hlasovať o tom, že dnes padla. Považujem to osobne za i náš poslanecký klub za nemorálne. Lebo opäť by sme sa mali konfrontovať s tým, že či toto isté si môžu dnes povedať ľudia, ktorí sú v práci, či v školách, či v nemocniciach, či pri sústruhu, alebo nejakej nočnej zmene, že či teda oni si môžu tiež povedať, že viete čo, už sme sa narobili strašne, mali sme, tri mesiace voľna sme mali, zobrali sme za to 20-tisícový plat a teraz už sme, jéj, tretí týždeň v robote, už by sme chceli ísť domov, však už teda sa patrí, však Veľká noc. Opäť týmto idete dnes o jedenástej dokázať, že pohŕdate vašimi voličmi. Ja neviem, koľkokrát vám to mám hovoriť, ale toto je cesta do pekla. Keď mi to nechcete veriť, tak si iba hoďte do Excelu, čo sa robia, ako sa vyvíjajú vaše preferencie, ale dokopy všetkých tých strán, to, že si prelievate, že tu Fico postupne vykráda ostatné koaličné strany a že plus-mínus si drží svoje preferencie, ale tie ostatné strany, ako tuto Šutaj Eštok slávny akože padol na polovičku po ročnom manažovaní HLAS-u, jednoducho to je dôsledok toho, že ľudia cítia, že nimi pohŕdate. Odsúhlasiť Ficovi o 100 % vyšší plat, verte tomu, že iba kvôli tomu ste stratili percentá. Ukradnúť rodinám s deťmi daňové bonusy, ďalšie percento, v rozpore s tým, čo ste sľubovali pred voľbami, ukradnúť dôchodcom rodičovské dôchodky, zalepiť im oči s nejakým 13. dôchodkom, ďalšie percento. Keď vy teraz dokonáte toto hlasovanie, že vy zase dnes tu poviete, že v pohode, vy si zaslúžite o 300 eur len tak za ničnerobenie, lebo si dnes zároveň idete odhlasovať voľno, lebo sa vám robiť nechce, hoci ústava káže, že Národná rada zasadá neustále, tak zase ďalšie percento. Kvapka, či ako? Babka k babce budou kapce, percento k percentíčku a stratíte moc. Na výsledku to tak bude, to sa nedá zase, prepáčte, možno teda Fico, nieže možno, áno, on si myslí o svojich voličoch dlhé roky, že sú sprostí, že nepochopia jeho klamstvá, podvody a jeho finty. Ale to je ilúzia, však sme vám to ukázali v roku 2020. Ukázali vám to vaši vlastní voliči, čo si myslíte, že kto nám dal tú ústavnú väčšinu? Že to my sme vytiahli niekde zo šuflíka úplne nových ľudí, ktorí nám prišli, ja neviem kde, z Maďarska sem odvoliť do tých volebných miestností? Nie, to boli vaši voliči, ktorí už jednoducho mali dosť toho, že osem rokov videli arogancie z vašej strany, že sebe hojno a ľuďom viete čo. A tí vaši voliči, časť to spoznala, jednoducho vedia rozmýšľať na rozdiel od toho, čo si o nich myslíte vy a teda vaši predsedovia strán, a vám to spočítali v tých voľbách. Prišli a, áno, sú takí ľudia, dovtedy, 2012, 2016 volili Fica a, čuduj sa svete, 2020 volili Matoviča. A o tom istom to bude v ďalších voľbách. Postupne tí ľudia zisťujú, že, dofrasa, oni nás oklamali. Oni tu klamali pri covide, oni tu klamali o stave verejných financií, však tu ten Lacko Kamenický hovoril o tom, ako keď on by tu bol ministrom počas toho covidu, ako on by všetko ušetril a ako my sme strašne zadlžili. A viete, aký je výsledok? Že my sme zadlžili o 12 mld. eur za tri najkrízovejšie roky, o 12 mld. eur. Ukážem vám to prštekom, aby ste chápali, štyri, štyri, štyri. Taký dlh sme urobili my. Štyri miliardy v priemere za rok 2020, 2021, 2022. A viete, kedy ste urobili vy tých 12 mld. eur? Teraz v tomto momente už máte za sebou za rok a pol 12-miliardovú sekeru, čiže vy ste za rok a pol, za polovičný čas, urobili rovnaký dlh, ako my sme urobili za tri najkrízovejšie roky v histórii Slovenskej republiky, kedy sme museli financovať covid, vojnu, vyššie prídavky, vyššie daňové bonusy, utečeneckú krízu, energetickú krízu, inflačnú krízu, všetko sa tu rozhúkalo, všetko naraz sme financovali a stačili nám na to 12 mld. eur na tri roky a vy ste rozhúkali 12 mld. eur za rok a pol. Ale pozor, popritom ste okradli rodiny o daňové bonusy, dôchodcov o rodičovské dôchodky, zaviedli ste transakčné výpalné, lebo ja to ani daň nebudem nazývať, lebo vyberať daň z dane, že niekto, podnikateľ niekomu platí faktúru, kde má aj dépeháčku a vy z toho si ešte vyúčtujete ďalšiu daň, tak to je výpalné, sorry, to nie je ani daň. Jednoducho vy lynčujete ľudí, zobrali ste im už za tie rok a pol skoro 5 mld. eur, čo ste iba zobrali ľuďom, a napriek tomu ste urobil dvakrát takú sekeru, alebo resp. takú istú sekeru za polovičný čas, a nemáte žiadne krízy. No gratulujem! A to, keď si vy myslíte, že tí vaši voliči, že všetci teraz budú stále nejako takí zhypnotizovaní ako v Men in black, že jednoducho teraz tu budete chodiť, tie ružičky porozdávate, porozprávate perverzné vtípky na nejakom MDŽ a oni znova prídu, babičky, a odvolia si, ako sa to patrí. Týchto babičiek, takých uhranutých, budete mať, tie dve tretiny voličov stále budete mať, bohužiaľ, tam sa to nedá, to nepresvedčíte, tam jednoducho kde je shůru dáno, v apatéce nekoupí, alebo sú to jednoducho ľudia, ktorí sú uhranutí nejakým spôsobom. Dobre, máte nad nimi moc, štokholmský syndróm sa to aj volá. To sú ľudia, ktorí jednoducho vytvoria si vzťah, jednoducho je to paradox, vytvoria si vzťah citový k svojmu trýzniteľovi, to je 27 % ľudí podľa štúdie, ktorá sa nazýva štokholmský syndróm. Zrejme toto je teda to vaše spektrum ľudí, ktorí vás naveky budú voliť, ale pozor, títo nerozhodujú voľby. Rozhodujú tí, ktorí majú tú dostatočnú kapacitu na to, aby si porovnávali vaše sľuby s vašimi skutkami. A teraz mi skúste vy povedať, kde vo vašich sľuboch sa nachádza, že si budete zvyšovať platy? Kde vo vašich sľuboch sa nachádza, že Ficovi a ostatným zvýšite platy o 100 %, sami sebe len tak po 300 eur. Kde sa vo vašich sľuboch nachádza, že si doprajete voľno len tak na tri mesiace klíďo-píďo, ale plný plat šesť litrov každý jeden mesiac, cink-cink-cink-cink na účet. A toto tí vaši rozmýšľajúci voliči vidia a títo ľudia vás opustia a títo ľudia vás, obrazne povedané, popravia v tých nasledujúcich voľbách. A my keď teraz vám tu hovoríme, vy sa na nás môžete pozerať a jasné, tuto z opozície vykrikujú a kašľať na nich, my máme moc a my si zase odhlasujeme, že im to nedáme, ale my vám dobre radíme, keď tento návrh podporíte, sami seba máte šancu zachrániť v budúcich voľbách. Ak tento návrh nepodporíte, tá arogancia pôjde s vami ďalej, lebo však keď takéto svinstvo si dovolíte, že si sami sebe zvýšite platy, tak to jednoducho už potom dokážete aj iné svinstvá a na konci ten výsledok bude, že budete mať oči pre plač a my budeme mať spolu s opozíciou ústavnú väčšinu a potom si predstavte ten poriadok, aký s vami spravíme. Čiže buď nám pomôžete k tej ústavnej väčšine a hlasujte teda proti tomuto návrhu, hlasujte arogantne, tak ako včera, proti návrhu, aby sme tu teda fúkali ako obyčajní ľudia, a podobné arogantné veci tu robte naďalej, alebo teda zahlasujete za tieto návrhy a začnete sa správať v súlade so zdravým rozumom a zachránite sa pred tou ústavnou väčšinou a pred tým, aby sme s vami spravili poriadok. Je to na vás, my vám v dobrom radíme, hlasujte za tento návrh zákona, lebo keď ho nepodporíte, je to ďalší krok do pekla na veľkom bielom koni, o ktorom tu rozpráva Robert Fico. Ďakujem pekne.